欽定續通志 (四庫全書本)/卷425

以2025年3月3日从维基文库导出

← 卷四百二十四

欽定續通志　卷四百二十五

卷四百二十六 →

欽定四庫全書

欽定續通志卷四百二十五

列傳

金〈三〉

羅索〈和尼　黙音仲　哈里〉宗翰　　　　徳克徳

額圖琿　　　　𤓰爾佳實納　赫木頗

阿里　　　　　杲　　　　　昂

羅索字斡里延完顔部人年二十一代父布達為七水諸部長太祖克寧江州使羅索招諭係遼籍女真遂降伊騰伊罕路達哈藩昭蘇等敗遼兵于布爾罕山復擒兩將軍既而伊克尼瑪蘭兩路皆降進克咸州諸部降者相繼遼都統耶律鄂爾多以二十餘萬衆戍邊太祖趨達嚕噶城次寧江州西召羅索見于軍中使隸左翼宗翰軍與尼椘赫縱兵衝其中堅凡九陷陣皆力戰而出復與尼椘赫攻黄龍府帝使完顔琿椘博勤和寔古納以兵四千助之敗遼兵萬餘于白馬濼宗雄等下金山縣使羅索分兵二千招沿山逃散之人又與烏楞古破耶律聶哷軍于蒺蔾山取𩔰州太祖取黄龍府羅索請曰黄龍一都㑹且僻逺茍有變則隣郡相煽而起請以所部屯守太祖然之仍合諸路穆昆命羅索為萬户守黄龍府進都統從杲取中京與希尹等襲走達魯和尚伊勒希等敗奚王錫默降奚部西節度額哩哷遼主自鴛鴦濼西走羅索等追至白水濼獲其内庫寳物遂與棟摩攻破西京至天徳雲内寧邊東勝其官吏皆降夏人救遼兵次天徳𠉀兵托紐布當二百騎敗没額圖琿復以二百騎往遇伏獨額圖琿脱歸時久雨諸將欲且休息羅索曰吾兵再破若不復往將以我怯即来攻我矣乃選千騎與實實巴爾斯往遲明出陵野嶺留巴爾斯以兵二百據險守之獲生口問其帥李良輔也登髙望之夏人恃衆不整方濟水為陣乃使人報斡魯因分軍為二更出迭入進退轉戰三十里過宜水斡魯軍亦至合擊敗之遼都統達實犯奉聖州壁龍門東二十五里羅索與卓哩馬和尚等以兵取之生獲達實其衆遂降後從宗望追遼帝與芬徹以二十騎𠉀敵敗其軍三千人與三山夏人屯兵于哈屯館宗翰遣羅索戍朔州築城于霸徳山西南二十里遂破朔州西山兵二萬擒其帥趙公直其後獲遼帝于伊都谷賜鐡劵尼楚赫圍太原宋統制劉臻救之羅索擊破其衆十萬于夀陽繼于榆次敗宋兵数千宋張灝軍出汾州巴爾斯擊走之灝復營文水羅索與托克索巴爾斯與戰灝大敗宗翰定太原羅索取汾石二州及其屬縣温泉方山離石芬徹降夀陽取平定軍及樂平復招降遼州及榆社遼山和順諸縣宗翰趨汴州使羅索等自平陽道先趨河南實實薩喇達等連破宋兵降河陽羅索軍至渡河薄西京城中兵來拒戰實實撃敗之西京降羅索取偃師永安軍鞏縣降薩喇達敗宋兵於汜水于是滎陽滎澤鄭州中牟相次皆降宗翰已與宗望㑹軍于汴使羅索率師趨陜津攻河東郡縣之未下者羅索破蒲解之軍二萬盡覆之安邑解州皆降遂克河中府降絳慈隰石等州宗翰徃洛陽使羅索取陜西敗宋將范致虚軍下同華二州克京兆府獲宋制置使𫝊亮遂克鳯翔〈按續通鑑云羅索既陷永興引兵侵熈河都監劉惟輔逆擊于新店斬其將黒鋒又侵涇原吳玠擊之羅索敗走同華本傳特舉其成功而言故俱不載〉宗翰㑹宗輔代康王命羅索芬徹専事陕西以博勒和勝額監戰勝額等遇敵于蒲城及同州皆破之羅索芬徹克丹州破臨真進克延安府遂降綏徳軍及静邊懐逺等城寨十六復破青澗城宋安撫使折可求以麟府豐三州及堡寨九降于羅索晋寧所部九寨皆降而晋寧軍乆不下城中無井日取河水以飲乃決渠泄其水城中遂困李位石乙啓郭門降諸將入城守將徐徽言據子城戰衆潰出奔獲之與統制孫昻皆不屈乃并殺之降定安堡渭平寨及鄜坊二州於是羅索博勒和守延安折可求屯綏徳芬徹還守蒲州延安鄜坊州皆殘破人民存者無幾羅索置官府輯安之京兆府叛羅索復討平之遂與阿里布穆里延至三原額克沁阿古爾擊敗淳化兵羅索攻乾州已築甬道列礟具而州降遂進克邠州陜西城郭已降者輒復叛睿宗以右副元帥總陜西征伐與張浚戰于富平宗弼左翼軍已却羅索時已有疾以右翼力戰軍勢復振宋軍遂敗睿宗以所用犀玉金銀器及甲胄并馬七匹與之〈謹按大金國志云金兵自攻陕西大戰有三危范致虚戰于陕府曲端戰于邠州劉錫戰于耀州宋兵皆敗而隴右州郡盡為金有矣史以經營陜西之功歸羅索其以是夫〉天㑹八年薨十三年贈泰寧軍節度使兼侍中加太子太師皇統元年贈開府儀同三司追封莘王以正隆例改贈金源郡王配享太宗廟庭諡莊義子和尼黙音實古納

和尼年十七從攻寧江州力戰創甚扶出陣間太祖賜之藥親撫慰之其攻濟州敗敵八千與敵遇于信州伊喇本陷于陣和尼力戰出之敵遂北敗耶律佛徳等于瀋州及宗翰襲奚王錫黙和尼以兵三百敗敵二千從攻伊實部破其二營塔喇部族叛率二穆昆突入大破之常從羅索圍太原宋將种師中以兵十萬來援和尼擊敗之大軍至河無船不得渡羅索遣和尼循水上下和尼率兵三百先濟大軍于是皆繼之宋將郭京出兵數萬趨羅索營和尼從旁奮擊敵亂遂破之師還破敵于平陸渡得其船以濟又破敵于張店原時屯留太平翼城皆有重敵並破之又分兵取陕西蒲州降留和尼鎮之攻鳳翔和尼先登睿宗定陕西和尼為都統進攻涇州王開山以兵拒歸路再擊敗之遂降京兆鳳翔諸縣羅索薨襲哈濟明安代為黄龍府路萬户天眷三年為元帥右都監遷左監軍元帥府罷改安化軍節度使歴京兆尹封廣平郡王以正隆例改封代國公進封隋國公卒諡貞濟

黙音勇力過人善用長矛突戰天眷間充牌印祗𠉀授顯武将軍擢符寳郎皇統四年其兄和尼襲濟州路萬户以親管沃濟明安讓黙音朝廷從之天徳三年為順天軍節度使歴河間臨潢尹改博索路兵馬都總管薩巴反黙音徃討之時世宗為東京留守自將討𤓰里還遇黙音于常安縣盡以甲士付之世宗還東京完顔福夀髙忠建率所部南征軍亡歸東京黙音亦率其衆來附即以臣禮上謁遂殺髙存福李彦隆等黙音福夀忠建率諸將吏民勸進世宗即位拜右副元帥都統白彦敬副統赫舍哩志寧在北京拒不受命黙音伐之遇其衆于建州皆不肯戰彦敬志寧遂降大定二年黙音率諸軍討斡罕合甲士萬三千人持數日糧輕騎追之是時斡罕新敗于泰州將走濟州黙音兵至長濼南獲其諜者知敵將由别路邀糧運遂分軍往迎之敵吏吉勒扎来降黙音用其計因夜亟往邀敵輜重忽大風路暗莫相辨比曉纔行三十餘里而都統志寧克寧等已敗敵衆二千餘于長濼追殺甚衆黙音貪鹵掠不復追以故敵得縱去遂渉懿州界陷靈山同昌惠和等縣窺取北京西攻三韓縣惟克寧軍追躡黙音託馬弱引還懿州帝聞之下詔切責以布薩忠義為右副元帥代之赫舍哩志寧為右監軍代完顔福夀黙音至京師以為同判大宗正事其子色克暴横軍中勒歸本貫未幾率賔路軍士珠勒呼告色克寄書與黙音謀反有司并上其書世宗察其誣詔鞫珠勒呼誅之初斡罕方熾帝使温特赫阿嚕岱守古北口及斡罕敗于陷泉入于奚中率諸奚攻古北口襲殺士卒甚衆阿嚕岱坐除名詔黙音芬徹烏哩頁富察通以兵三千㑹舊屯兵擊之擒賊黨明安和卓未幾斡罕平乃還七年出為北京留守改東京留守封榮國公十一年薨黙音性忠厚善擊毬射獵雖智略不及其父而勇敢肖之

仲本名實古納體貎魁偉通女真契丹漢字其兄斡魯〈按前後𫝊羅索子無名斡魯者考續通鑑宋建炎二年金人侵晋寧知軍事徐徽言敗之斬羅索之子而不載其名豈所謂斡魯者即其人歟〉愛仲才欲使通吏事每視事常在左右遇事輒問之應對如響皇統初充䕶衛授世襲穆昆天徳元年攝其兄和尼濟州萬戸部内稱治除濵州刺史母憂起復知積石軍事轉同知河南尹正隆六年伐宋為神勇軍副都總管還除同知大興尹將兵二千益遵化屯軍備契丹遷西南路招討使兼天徳軍節度使政尚忠信決獄公平蕃部不敢㓂邊召為左副都檢㸃宿衛嚴謹每事有規矩後來者守其法莫能易也大定五年宋人請和仲為報問使仲請與宋主相見禮儀至宋一一如禮正隆用兵宋人執商州刺史完顔守能至是仲取守能與俱還帝嘉之轉都㸃檢兼侍衛親軍都指揮使遷河南路統軍使賜廏馬金帶玉吐鶻以罪解職久之起為西北路招討使改北京留守卒

哈里羅索族子體貎豐偉善用矟從羅索徙舒吉鄂特又從羅索追及遼主于朔州阿敦山遼主從數十騎逸去羅索遣哈里及珠敦往見遼主諭之使降遼主已窮蹙待于阿敦山之東羅索因獲之賞哈里金銀幣帛睿宗經略陜西哈里戰却吳玠軍于涇邠之南尋遣修棧道宋人恐棧道成以兵來拒哈里破之天眷元年擢宿直將軍與定宗磐宗雋之亂再遷廣威將軍歴武寧軍節度使廣寧尹卒

宗翰本名尼瑪哈薩哈長子年十七以勇聞及議伐遼與太祖意合為右軍大敗遼人于達嚕噶城天輔五年四月宗翰奏曰遼主失徳中外離心我朝興師大業既定而根本勿除後必為患今乘其釁可襲取之時不可失太祖然之即命諸路戒備軍事五月戊戌射栁宴羣臣大祖酌酒飲宗翰曰今議西征若謀元帥無以易汝汝當治兵以俟師期尋為伊拉齊貝勒副普嘉努西襲遼帝不果行十一月宗翰復請曰諸軍久駐人思自奮馬亦壯徤宜乘此時進取中京於是烏赫哩貝勒杲都統内外諸軍普嘉努宗翰宗幹宗磐副之宗峻領哈濟明安皆受金牌伊都為嚮導進克中京宗翰復率偏師趨北安州與羅索圖克坦綽里合兵大敗奚王錫黙北安遂降宗翰駐軍北安遣希尹經略近地䕶遼䕶衛耶律實埓訥知遼主獵于鴛鴦濼殺其子晋王額魯温衆益離心西北西南兩路兵馬皆嬴弱不可用宗翰使諾延温都伊喇保報都統杲杲使璸都與伊喇保回報曰頃奉詔㫖不令便趨山西當審詳徐議時宗翰已整衆俟兵期及璸都至知杲無意進取恐失機㑹即決䇿進兵復使伊喇保往報都統宗幹勸杲當如宗翰䇿杲意乃決約以奚王嶺㑹議宗翰至奚王嶺與杲㑹杲軍出青嶺宗翰軍出瓢嶺期于羊城濼㑹軍宗翰以精兵六千襲遼主聞遼主自五院司來拒戰宗翰倍道兼行一宿而至遼主遁去使希尹等追之西京復叛耿守忠以兵五千來救至城東四十里富察烏里固納先擊之斬首千餘宗翰宗雄宗幹宗峻繼至宗翰率麾下衝擊其中使餘兵從旁射之守忠敗走宗翰弟扎巴台戰沒後贈特進宗翰已撫定西路州縣部族謁太祖于行在所遂從取燕京燕京平七年太祖以燕京與宋人還軍次鴛鴦濼不豫將歸京師以宗翰為都統齋貝勒昱徳特貝勒斡魯副之駐軍雲中太宗即位宋人來請割諸城宗翰奏言宋人不歸我叛亡阻絶燕山往來道路後必敗盟請勿割山西郡縣太宗曰先皇帝嘗許之矣當與之諸將獲耶律瑪格宗翰歸之京師詔以馬七百匹給宗翰軍以田種千石米七千石賑新附之民仍度地以居之宗翰請分宗室等兵討諸部詔别給精鋭五千宗翰朝太祖陵入見奏曰先皇帝征遼之初圖宋恊力夹攻故許以燕地宋人既盟之後請加幣以求山西諸鎮先皇帝辭其加幣盟書曰無容匿逋逃誘擾邊民今宋數路招納叛亡厚以恩賞累疏叛人姓名索之一無所致盟未期年已如此萬世守約其可望乎且西鄙未寧割付山西諸郡則諸軍失屯據之所將有經畧或難持久請姑置勿割太宗悉如所請時斡魯棟摩宗望俱請伐宋於是安班貝勒杲領都元帥居京師宗翰為左副元帥自太原路伐宋發自河隂降朔州克代州圍太原府宗望自河北趨汴久不聞問宗翰乃留尼楚赫等圍太原自率師而南降定諸縣至澤州宋使至軍中始知割三郡講和事詔宗翰取文水及盂縣復留尼楚赫圍太原宗翰乃還山西宋少帝誘蕭仲㳟貽書伊都以興復遼社稷動之仲㳟獻其書詔復伐宋八月宗翰發自西京九月克太原執宋經略使張孝純等十一月甲子宗翰自太原趨汴降威勝軍克隆徳府遂取澤州薩喇達等先已破天井闗進逼河陽破宋兵萬人降其城宗翰攻懐州克之丁亥渡河閏月宗翰至汴與宗望㑹兵宋約畫河為界復請修好不從丙辰尼楚赫等克汴州辛酉宋少帝詣軍前舍青城十二月癸亥少帝奉表降詔元帥府曰將帥士卒立功者第功行賞其沒于王事者賜贈官爵厚䘏其家使朂就軍中勞賜宗翰宗望明年四月以宋二主及宗族四百七十餘人及珪璋寳印衮冕車輅祭噐大樂靈臺圖書與大軍北還七月賜宗翰鐵劵賜予甚厚宗翰奏河北河東府鎮州縣請擇前資官良能者任之以安新民乃遣耶律暉等從宗翰行詔黄龍府路南路東京路於所部各選如耶律暉者遣之宗翰遂趨洛陽宋董植以兵至鄭州鄭州人復叛宗翰使諸將擊董植軍復取鄭州遂遷洛陽襄陽潁昌汝鄭均房唐鄧陳蔡之民于河北而遣羅索平陕西州郡是時河東冦盗尚多宗翰乃分留將士夾河屯守而還師山西昏徳公致書請立趙氏奉職修貢宗翰受其書而不答康王遣王師正奉表密以書招誘契丹漢人獲其書奏之太宗下詔伐宋河北諸將欲罷陕西兵併力南伐河東諸將不可曰陕西與西夏為隣兵不可罷宗翰曰初與夏約夾攻宋人夏人弗應而耶律達實在西北交通西夏吾舍陕西㑹師河北彼必謂我有急難宜先事陕西畧定五路既弱西夏然後宋可取也議久不决奏請于太宗太宗曰康王當窮其所往而追之俟平宋當立藩輔如張邦昌者陕右之地亦未可置而不取於是羅索芬徹帥師勝額博勒和監戰平陕西尼楚赫守太原耶律伊都留西京宗翰㑹東軍于黎陽津遂㑹睿宗于濮進兵至東平宋知府權邦彦棄家宵遯降其城以官倉金幣分給諸軍襲慶府來降宋知濟南府劉豫以城降于達蘭乃遣巴爾斯烏凌阿托雲馬武襲宋主于揚州至城下宋主已於前一夕渡江矣時宗弼等分道南伐取建康入杭州宋主入海阿里富埓琿等自明州行海追之弗及宗弼乃還其後宗翰欲用徐文策伐江南睿宗宗弼議不合乃止〈按大金國志宗翰於天㑹中用髙慶裔計立劉豫大索兩河之民令諸郡置牢地竊盗及一錢以上者死試舉人于白水泊大失士心此類𫝊皆不書附識于此〉初太宗以舍音為安班貝勒天㑹八年舍音薨久虚此位而熈宗宗峻子太祖嫡孫宗翰朝京師遂與宗幹希尹定議入言于太宗請之再三太宗以宗翰等皆大臣義不可奪乃從之立熈宗為安班貝勒宗翰為古倫右貝勒兼都元帥熈宗即位拜太保尚書令領三省事封晉國王乞致仕不許天㑹十四年薨〈按續通鑑載左丞相髙慶裔以贓下獄宗翰乞免為庶人以贖其罪金主不許斬慶裔于市宗翰之黨連坐者甚衆乃恚悶絶食而死本傳諱而不載〉追封周宋國王正隆二年例封金源郡王大定間改贈秦王諡桓忠配享太祖廟庭孫秉徳色克秉徳入逆臣𫝊色克累官同知哈斯罕節度使大定初除刑部侍郎充都統與副統完顔布呼自東京先赴中都輒署置官吏私用官中財物世宗至中都事覺詔寛減色克除名布呼削兩階觧職二年起為大宗正丞除祁州刺史坐贓枉法當死詔杖一百五十除名家徙鄜州久之起同知興中尹遷唐古部族節度使歴開逺順軍色克前在雲内受贓御史臺劾奏世宗謂宰臣曰色克今三犯矣葢其資質鄙惡如此令强幹吏鞫之獄成法當死以其祖有大功特免死杖一百五十除名久之復起為勸農副使

徳克徳温特赫部人祖哲克訥父阿固岱世為和倫水部長徳克徳年二十餘代領父穆昆攻寧江州敗遼援兵獲甲馬財物攻破奚營回至韓州遇敵二千人擊走之烏楞古與遼人戰于咸州兵已却徳克徳以本部兵力戰諸軍復振遂大破之呼岱巴岡之役伊里布貝勒陷敵中徳克徳援出之攻黄龍府身被數創授明安天輔七年從帝至山西病卒天眷中贈光禄大夫

額圖琿温特赫部人年十七從薩哈威泰等討平諸部皆身先力戰從烏色禦高麗於海蘭甸為前鋒率三十人夜渡海島襲髙麗屯兵焚其營柵戰艦大破之遂下圖吉城而八城皆下功最又擊敗遼兵於寧江州之東門以功授穆昆從攻黄龍府力戰身被數十創竟登其城後與鄂蘭沙津援照蘇城乗其不備夜過伊圖水急擊詰朝大敗之斡魯上其功賜幣與馬天輔四年卒遣使弔祭額圖琿為人孝悌好施惠健㨗善弋獵至角觝撃鞠咸精其能

𤓰爾佳實訥隆州納爾琿河人祖阿哈率所部來歸獻器用甲仗父布爾噶蘇襲本部貝勒從太祖伐遼授世襲明安親管穆昆為海蘭路都統實訥長身多髥善騎射通女真契丹漢字隨父見太祖命佩金牌總領左翼䕶衛西京未下實訥獲城中生口知城中人求救於外都統府得為之備却其救兵遂下西京自燕京還過盤尼納遇敵於隘實訥身先士卒射殺先鋒二人敵潰走從攻和尚原出仙人關宋兵據險實訥選麾下五十人與戰克之與吳玠相拒烏哩頁行陣不整吳玠乗之實訥領兵逆戰敵大敗計前後功襲其父明安穆昆宗弼復取河南陕西宋人欲濳兵襲取石閏諸營實訥自渭南大禹鎮敗其伏兵除華州防禦使入為工部侍郎遷本部尚書改平凉尹昭義軍節度使大定初卒

赫木頗珠卜竒水錫黙部人性忠直寛厚重節義勇於戰父阿古圖贈金吾衛上將軍穆宗時赫木頗内附先遣子寧嘉間道送款遂使和勒端與赫木頗合軍攻降諸部因領其衆與弟和摩爾噶歡塔姪阿里等攻下諸城又從薩哈破烏塔城穆宗屢賞之破髙麗戍兵與碩碩歡討平諸部富察部雅里貝勒與其兄弟和拜松科等欲叛歸遼赫木頗執之送於康宗賜賚甚厚破髙麗海蘭甸及下托囉城有功天輔六年卒天眷中贈銀青光禄大夫

阿里父歡塔穆宗時與兄赫木頗和摩爾噶皆内附數有戰功阿里年十七從和摩爾噶討卓多獲其弟薩勒扎歡塔攻髙麗於穆爾茂甸力戰乆之阿里挺鎗馳刺其將於陣中敵遂潰復敗敵兵取其二城髙麗兵復入冦以我兵屯守要害不得進乃還阿里追及於海蘭水乗敵走水上殺略幾盡遂合兵於碩碩歡道遇敵兵五萬擊走之又破敵七萬碩碩歡厚賜之從哈薩額特布攻圖吉城阿里鑿墉為門㑹暮不可入至旦遂取其城額特布賜以被甲乗馬從太祖下寧江州授明安又從攻信州賓州皆克之遼人來攻貝勒和索哩城阿里率百餘騎徃救以兵少令軍士裂衣多為旗幟出山谷間遼兵望見遯去蘇復州叛衆至十萬旁近女真皆保於太尉和碩家築壘為固敵圍之數重守者糧芻俱盡夜縋二人出告急於阿里阿里赴之内外合擊破其衆於必爾罕水上勦殺幾盡契丹奚人聚舟千艘將入於海阿里以二十七舟邀之中流矢臥舟中中夜始蘇敵船已入王家島即夜取海路追及之再中流矢力戰不退竟破之盡獲其舟於是蘇復州博索路皆平攻顯州下靈山縣取梁魚務敗伊都兵功皆最後與蘇都哩屯髙州契丹扎古雅糾堅合興中兵數萬攻和爾台寨阿里以八穆昆兵救之和爾台先往敗於城下阿里指陣前緋衣者二十餘人曰此必賊酋也麾兵奮擊皆殺之餘衆大潰來州隰州兵圍和爾台城聞阿里來救即解圍去棟摩討張覺有兵出樓夆口山谷間阿里蘇都哩呼拉布三明安擊敗之再敗平州兵及伐宋阿里别擊敗宋兵明年再伐宋至保州中山累破之進圍真定阿里與羅索赫嚕乗風縱火焚其樓櫓諸軍畢登克其城渡河諸將分出大名境阿里破之敵盡殪遂圍汴汴中夜出兵來焚攻具阿里與穆昆察遜伊克禦之其衆大潰還攻降趙州天㑹六年伐宋主取陽榖莘縣敗海州兵八萬海州降破賊船萬餘於梁山泊招降滕陽東平泰山羣盜盜攻范縣擊走之獲船七百艘宗弼下睢陽令與烏雅富埓琿先以二千人徃招夀春具舟淮上連破宋主宗弼至江寧阿里富埓琿别降廣徳軍先趨杭州敗宋伏兵二千宗弼至杭宋主走明州阿里與富埓琿以精騎四千襲之破東闗兵濟曹娥江敗宋兵於髙橋鎮至明州失利乃退軍餘姚宋主自昌國走温州阿里由海路追三百餘里弗及遂隳明州與宗弼俱北歸睿宗經略陜西阿里先取渭州睿宗趨熈河阿里與綏赫韓常為前軍十二年與髙彪監䕶水運宋以舟師阻亳州河路擊敗之獲其將蕭通破漣水寨盡得其大船遂取漣水軍招徠安輯之天眷間盜據石州阿里徃討克其城石州平宗弼再伐宋阿里已老督造戰船宋稱臣詔賜阿里錢千萬自結髮從軍大小數十戰尤習舟楫江淮用兵無役不從為徳哷勒部節度使歴順義泰寧軍歸徳濟南尹天徳初致仕加特進封王正隆例封韓國公召赴闕命造戰船以疾薨諡智敏阿里性忠直多智略兄弟相友愛家故饒財以已明安及財物盡與弟阿布哩弟不肯受逃避嵗餘阿里終與之

杲本名薩里罕安帝六代孫泰州博勒和之族和勒博繖之子雄偉有才略太祖愛之博勒和為泰州都統宗族皆隨遷杲嘗為太祖養子獨得不遷仍居按春水宗翰宗望既克汴分遣諸將定河北左都監棟摩攻雄州李成棄城走杲邀擊大破之雄州遂降睿宗經略山東留杲於河上真定有賊衆自稱元帥大王杲擊破其衆斬之從平陕西降徳順軍及涇原路鎮戎軍進平熈河降甘泉等二堡遂取保川城同璸都討平河外降寧洮安隴二寨并降下河及樂州西寧於是衣波族長等皆迎降攻慶陽降其城慕洧以環州來降時宗弼軍敗於和尚原帝褒美杲而戒勵宗弼睿宗已定陕西留兵屯衝要使杲總之居無何請收劒外十三州與宋王彦之軍七千人〈續通鑑作三千人〉遇於沙㑹濼敗之遂克金州連破吳玠諸軍於饒風闗取真符縣及洋州入興元府敗吳玠於固鎮擒其兩將〈按續通鑑薩里罕破饒風關至金牛鎮為劉子羽吳玠兵所扼乃由斜谷北去無戰於固鎮事與本傳稍異〉天㑹十四年為元帥右監軍天眷三年〈按宗元通鑑及熈宗烏珠復河南並在天眷三年此訛作二年謹改正〉宗弼復取河南杲自河中出陕西至鳯翔擊走宋軍在京兆西者甚衆諸將以暑雨欲駐軍且聞宋兵九萬㑹於涇州都元帥遣河南歩卒來㑹軍杲留諸將屯環慶以輕騎敗宋兵於涇州追至渭州大敗之未幾為右副元帥皇統三年封應國公賜賚甚厚海陵升蒲州為河中府以杲兼河中尹自陕西入朝從容言曰唐建成不道太宗以義除之即位後力行善政後世稱賢陛下以前主失徳大義廢絶宜行善政如唐太宗海陵聞言色變既而進封國王從行官吏皆賞之海陵忌杲乆握兵權頗得士心以為行臺左丞相兼左副元帥又恐不奉命陽尊以殊禮使係屬籍以玉帶璽書賜之杲至汴詔諭行臺右丞相右副元帥大㚖無使杲預軍事㚖乆在河南將帥畏而附之杲始至勢孤爭事不得白於朝大臣知海陵㫖報曰如梁王教及詔使至汴還㚖有附奏杲不得預聞人皆知海陵使㚖圖之矣㑹海陵忌遼王舍音諸子及宗義等元帥府令史約索希㫖誣杲父子并宗義穆里延等謀逆學杲手署及印文詐為契丹小字書從左都監璸都上變封題已經開折書紙作白字隠約若曽經水浸致字畫分明者稱其子宗安於宫門外遺此書約索拾得之有司鞫問宗安曰使真有此書安得於朝門下遺之竟不服而死乃寘薩古於爐炭上笞掠宗義皆誣服使色埓琿殺杲於汴族其家而無寫書及𫝊書者主名有哲格者能契丹小字舊嘗從杲特末者陕西舊將嘗以左副元帥事馳驛赴闕二人皆族誅杲親屬坐死者二十餘人魯王〈按烏哲世祖子宗室表及烏哲傳皆作封魯王此訛作潞謹改〉烏哲孫頁嚕侯杲於汴亦執而殺之海陵不問遷約索同知博州事後與蕭裕謀反伏誅大定間詔復杲官爵追封金源郡王諡莊襄配享太宗廟廷

昻本名璸都景祖弟伯赫之孫咱斡之子㓜侍太祖太祖令數人兩兩角力昻連仆六人太祖喜曰汝吾宗弟也自今勿逺左右賜金牌令佩以侍年十七從太祖伐遼及平燕䇿功賜甲第一區天㑹二年南京叛軍帥棟摩遣昻分兵討之宗望伐宋承制以為河南諸路兵馬都統及攻汴州宗弼與昻以兵三千為前鋒比暮昻先以兵千人馳入北門宗望至汴令棟摩達蘭等屯於城之東北隅遣昻等率輕騎環城廵邏昻所領止八穆昆遇敵萬人與戰敗之七年大軍渡江敗宋兵於江上帥府遣昻等以兵追宋主宋主入㑹稽若為堅守計有兵數千列陣於郭東竹葦間諸將欲擊之昻曰此詐也不若急攻城不然將由他門逸去諸將猶豫未決而宋主果出他門以單舟入海宗弼經略西秦遣昻與薩里罕領兵八千攻取河西郡縣昻等遂取寧洮安隴二寨進至河州其通判率士民迎降攻樂州其都䕶及河州安撫使郭寧偕降復進取三寨至西寧州都䕶許居簡以城降吐蕃酋長之孫趙鈐轄率其所部木波首領五人來降昻别領軍四千徃積石軍降其軍及所部五寨官吏追吐蕃鈐轄等十二人至廓州招之不下攻取之天眷元年授鎮國上將軍除東平尹明年夏宋將岳飛以兵十萬來攻東平東平軍五千倉卒出禦時桑柘方茂昻使多張旗幟於林間為疑兵自以精兵陳於前飛不敢動相持數日而退昻勒兵襲之至清口飛衆泛舟逆水而去時霖雨晝夜不止昻附水屯營夜將半促衆北行諸將皆諫昻怒不應鳴鼓督之遂棄營去是夜宋人來劫營無所得而去諸將問故昻曰沿流而下者走也泝流而上者誘我必追也今大雨泥淖彼舟行安我陸行勞士卒飢乏弓矢敗弱我軍居其下流勢不便利其襲我必矣衆皆稱善岳飛以兵十萬圍邳州甚急城中兵纔千餘守將懼遣人求救昻曰我嘗至下邳城中西南隅有塹深丈餘可速實之守將如其教填之岳飛果自此穴地以入知有備遂止昻舉兵以為聲援飛乃退在東平七年改益都尹遷東北路招討使改崇義軍節度使遷㑹寧牧天徳初改安武軍節度使遷元帥右都監轉左監軍授上京路額勒敏哈爾琿河世襲明安海陵曰汝有大功一明安不足酬也益以四穆昆昻以三穆昆讓其族兄弟拜樞宻副使轉太子少保進樞使尚書左丞相乆之拜太尉封瀋國公進太保判大宗正事封楚國公累進封莒衛齊兼樞宻使太保如故海陵南伐分諸路軍為三十二總管分隸左右領軍大都督府遂以昻為左領軍大都督世宗即位遼陽昻使人殺皇太子光英於南京遣其子宗浩與其壻輝罕等奉表賀登寳位大軍北還昻恐宋人躡其後即以罷兵移書於宋二年入見世宗慰勞之進封漢國公拜都元帥太保如故置元帥府於山東經畧邊事未幾奉遷睿宗皇帝梓宫於山陵以昻為勅葬使事畢還山東三年召至京師以疾薨昻在海陵時縱飲沈醉海陵常面戒之得間輒飲如故大定初還自揚州妻子為置酒私第未數行輒臥不飲其妻大氏海陵從母姊也怪而問之昻曰吾本非嗜酒者但向時不以酒自晦則汝弟殺我乆矣今遭遇明時正當自愛聞者稱之睦於兄弟尤善施予親族貧困者必厚給之子宗浩自有𫝊

欽定續通志卷四百二十五

本作品在全世界都属于公有领域，因为作者逝世已经超过100年，并且于1930年1月1日之前出版。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- 維基小霸王

- Rocket000

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

欽定續通志 (四庫全書本)/卷425

关于